ଦେଶଦ୍ରୋହର ପରିଭାଷା ସ୍ଥିର କରିବାର ସମୟ ଆସି ଯାଇଛି, ଟିଭି ଚ୍ୟାନେଲ ଉପରେ ରୋକ୍କୁ ନେଇ ସୁପ୍ରିମକୋର୍ଟଙ୍କ ଗୁରୁତ୍ବପୂର୍ଣ୍ଣ ଟିପ୍ପଣୀ - Prameya News7\nଦେଶଦ୍ରୋହର ପରିଭାଷା ସ୍ଥିର କରିବାର ସମୟ ଆସି ଯାଇଛି, ଟିଭି ଚ୍ୟାନେଲ ଉପରେ ରୋକ୍କୁ ନେଇ ସୁପ୍ରିମକୋର୍ଟଙ୍କ ଗୁରୁତ୍ବପୂର୍ଣ୍ଣ ଟିପ୍ପଣୀ\nନୂଆଦିଲ୍ଲୀ ୩୧।୦୫ଃ ଓ୍ବାଇଏସଆର କଂଗ୍ରେସର ଅସନ୍ତୁଷ୍ଟ ସାଂସଦ କେ. ରଘୁରାମଙ୍କ କଥିତ ଆପତ୍ତିଜନକ ଭାଷଣ ପ୍ରସାରିତ କରିଥିବା ଟିଭି ୫ ଓ ଆନ୍ଧ୍ର ଜ୍ୟୋତି ବିରୋଧରେ ଆନ୍ଧ୍ର ପୋଲିସର କାର୍ଯ୍ୟାନୁଷ୍ଠାନ ଉପରେ ସୁପ୍ରିମକୋର୍ଟ ଗୁରୁତ୍ବପୂର୍ଣ୍ଣ ଟିପ୍ପଣୀ କରିଛନ୍ତି। କୋର୍ଟ ଚ୍ୟାନେଲ୍ ବିରୋଧରେ ପୋଲିସର କାର୍ଯ୍ୟାନୁଷ୍ଠାନ ଉପରେ ରୋକ୍ ଲଗାଇଛନ୍ତି। ଏହି ମାମଲାର ଶୁଣାଣି ସମୟରେ ସର୍ବୋଚ୍ଚ ନ୍ୟାୟାଳୟ କହିଛନ୍ତି, ଦେଶଦ୍ରୋହର ପରିଭାଷା ଏବଂ ସୀମା ସ୍ଥିର କରାଯିବାର ସମୟ ଆସି ଯାଇଛି।\nଉଲ୍ଲେଖନୀୟ ଟିଭି ୫ ଓ ଆନ୍ଧ୍ର ଜ୍ୟୋତି ଓ୍ବାଇଏସଆର କଂଗ୍ରେସର ଅସନ୍ତୁଷ୍ଟ ସାଂସଦ କେ. ରଘୁରାମଙ୍କ କଥିତ ଆପତ୍ତିଜନକ ଭାଷଣ ପ୍ରସାରିତ କରିଥିଲେ। ସାଂସଦଙ୍କ ଅଭିଯୋଗକୁ ଭିତ୍ତି କରି ଆନ୍ଧ୍ର ପୋଲିସ ଦୁଇ ଚ୍ୟାନେଲ ବିରୋଧରେ ଦେଶଦ୍ରୋହ ମାମଲା ରୁଜୁ କରି କାର୍ଯ୍ୟାନୁଷ୍ଠାନ ଆରମ୍ଭ କରିଥିଲା। ଏହା ପରେ ଦୁଇ ଚ୍ୟାନେଲ ଏହାକୁ ବିରୋଧ କରି ସୁପ୍ରିମକୋର୍ଟର ଦ୍ବାରସ୍ଥ ହୋଇଥିଲେ।\nସୁପ୍ରିମକୋର୍ଟ ଦୁଇ ଆନ୍ଧ୍ର ଚ୍ୟାନେଲ ବିରୋଧରେ ଦେଶ ଦ୍ରୋହ ମାମଲାରେ ଆନ୍ଧ ପ୍ରଦେଶ ସରକାରଙ୍କୁ ଚାରି ସପ୍ତାହରେ ଜବାବ ଦେବାକୁ ନିର୍ଦ୍ଦେଶ ଦେଇଛନ୍ତି। ବିଚାରପତି ଡିଓ୍ବାଇ ଚନ୍ଦ୍ରଚୂଡ, ଏଲ ନାଗେଶ୍ବର ରାଓ ଓ ଏସ ରବିନ୍ଦ୍ର ଭଟ୍ଟଙ୍କ ପୀଠ କହିଛନ୍ତି, ପ୍ରଥମ ଦୃଷ୍ଟତା ଏହି ଏଫଆଇଆର ଗଣମାଧ୍ୟମର ସ୍ବାଧୀନତାକୁ ଶେଷ କରିବାକୁ ପ୍ରୟାସ କରାଯାଇଛି।\nପୀଠ କହିଛନ୍ତି, ଭାରତୀୟ ଦଣ୍ଡ ସଂହିତାର ଧାରା ୧୨୨୪ଏ(ଦେଶଦ୍ରୋହ) ଓ ୧୫୩ଏ ଆଧାରରେ ଅପରାଧର ପରିଧିକୁ ବ୍ୟାଖ୍ୟା କରିବା ଏବଂ ଏହାକୁ ପରିଭାଷିତ କରିବାର ଆବଶ୍ୟକତା ରହିଛି। ବିଶେଷ କରି ଗଣମାଧ୍ୟମର ସ୍ବାଧୀନତା ସମ୍ବନ୍ଧରେ କୋର୍ଟକୁ ଗମ୍ଭୀରତାର ସହ ବିଚାର କରିବାକୁ ପଡିବ। ଖଣ୍ଡପୀଠ ଏବେ ନ୍ୟୁଜ୍ ଚ୍ୟାନେଲର ଆବେଦନ ଉପରେ ଆନ୍ଧ୍ର ସରକାରଙ୍କୁ ନୋଟିସ୍ ଜାରି କରିବା ସହ ପରବର୍ତ୍ତୀ ଶୁଣାଣି ପର୍ଯ୍ୟନ୍ତ ଚ୍ୟାନେଲ ବିରୋଧରେ କୌଣସି କାର୍ଯ୍ୟାନୁଷ୍ଠାନ ଉପରେ ରୋକ୍ ଲଗାଇଛନ୍ତି।
